Elžbieta II

Elžbieta II (Elizabeth II, g. Elžbieta Aleksandra Marija Vindzor, 1926 m. balandžio 21 d. – 2022 m. rugsėjo 8 d.) – Jungtinės Karalystės karalienė, valdžiusi 1952–2022 m. Ji taip pat buvo Antigvos ir Barbudos, Australijos, Bahamų, Belizo, Kanados, Grenados, Jamaikos, Naujosios Zelandijos, Papua Naujosios Gvinėjos, Sent Kitso ir Nevio, Sent Lusijos, Sent Vinsento ir Grenadinų, Tuvalu, Saliamono Salų valdovė. Karalienės Elžbietos II valdymas truko 70 metų ir 214 dienų – ilgiausiai iš visų britų monarchų.

Biografija 
Elžbieta gimė Londone, kaip pirmoji Jorko hercogo ir hercogienės (vėliau karaliaus Jurgio VI ir karalienės Elžbietos) atžala. Jos tėvui sostas atiteko 1936 m., kai jo brolis karalius Eduardas VIII atsisakė būti karaliumi, tad Elžbieta tapo sosto įpėdine. Ji mokėsi privačiai namuose ir Antrojo pasaulinio karo metu pradėjo vykdyti viešąsias pareigas, tarnaudama moterų savanoriškoje tarnyboje. 1947 m. lapkritį ištekėjo už Filipo, buvusio Graikijos ir Danijos kunigaikščio, jų santuoka truko 73 metus iki jo mirties 2021 metų balandį. Jie turėjo keturis vaikus: Čarlzą (vėliau Karolis III), Aną, Endriu ir Edvardą.

1952 m. vasarį mirus tėvui, Elžbieta, kuriai tada buvo 25 metai, tapo septynių nepriklausomų Tautų Sandraugos šalių: Jungtinės Karalystės, Kanados, Australijos, Naujosios Zelandijos, Pietų Afrikos, Pakistano ir Šri Lankos, taip pat kitų britų kolonijinių šalių vadove. Elžbieta visą laiką karaliavo kaip konstitucinė monarchė. Jos valdomų teritorijų skaičius laikui bėgant mažėjo, nes kai kurios teritorijos įgijo nepriklausomybę, o šalys tapo respublikomis. Jos valdymo metu pasikeitė 15 ministrų pirmininkų, 14 JAV prezidentų, ji susitiko su 5 popiežiais. Per visą jos gyvenimą monarchijos palaikymas Jungtinėje Karalystėje nuolat išliko didelis, kaip ir jos asmeninis populiarumas.

2006 m. spalio 16–18 dienomis Jungtinės Karalystės karalienė Elžbieta II kartu su vyru princu Filipu lankėsi Lietuvoje oficialaus vizito metu. Ji susitiko su prezidentu Valdu Adamkumi, aplankė Antakalnio kapines, kur pagerbė sausio 13-tosios aukas, sveikino miestiečius Vilniaus rotušės aikštėje. Vėliau vizitą tęs Latvijoje ir Estijoje.

2015 m. rugsėjo 9 d. karalienė Elžbieta II tapo ilgiausiai valdžiusiu bet kurios lyties britų monarchu. Karalienė Elžbieta II mirė 2022 m. rugsėjo 8 d. Balmoralo pilyje, Škotijoje. Po karalienės Elžbietos II mirties sostą paveldėjo vyriausias sūnus Karolis III.

Išnašos 

Vytauto Didžiojo ordino kavalieriai
Vindzorai
Jungtinės Karalystės valdovai
Anglijos karalienės